b'\n_START_ARTICLE_\n17a etapa del Tour de Fran\xc3\xa7a de 2015\n_START_SECTION_\nRecorregut\n_START_PARAGRAPH_\nPrimera etapa alpina de la present edici\xc3\xb3, amb un recorregut id\xc3\xa8ntic al disputat en la cinquena etapa del Crit\xc3\xa8rium del Dauphin\xc3\xa9 que guany\xc3\xa0 Romain Bardet (AG2R-La Mondiale)._NEWLINE_L\'etapa compta amb cinc ports puntuables en el seu recorregut. Els dos primers ports, de tercera, s\xc3\xb3n el coll de L\xc3\xa8ques (6 km al 5,3%) i el de Toutes Aures (6,1 km al 3,1%), situats als quil\xc3\xb2metres 40 i 67 d\'etapa. Posteriorment es passar\xc3\xa0 pel coll de la Colle-Saint-Michel (11 km al 5,2%), de segona i que es corona al quil\xc3\xb2metre 96. El quart dels ports a superar \xc3\xa9s el coll d\'Al\xc3\xb2s, de primera, amb 14 km al 5,5%, el descens del qual enlla\xc3\xa7a amb l\'ascensi\xc3\xb3 final a l\'estaci\xc3\xb3 d\'esqu\xc3\xad de Pra-Loup, de segona i 6,2 al 6,5%. L\'esprint del dia es troba a B\xc3\xa8uveser (km 111). El 25 de juny de 2015 l\'organitzaci\xc3\xb3 anunci\xc3\xa0 que per culpa d\'una esllavissada el pas pels colls de T\xc3\xa9l\xc3\xa9graphe i Galibier no seria possible, amb la qual cosa el souvenir Henri-Desgrange, que premia el ciclista que passa en primera posici\xc3\xb3 pel cim m\xc3\xa9s alt del Tour, no seria el Galibier, sin\xc3\xb3 el coll d\'Al\xc3\xb2s (2250 m).\n_START_SECTION_\nDesenvolupament de l\'etapa\n_START_PARAGRAPH_\nPrimers quil\xc3\xb2metres molt moguts, amb diversos intents d\'escapada, per\xc3\xb2 no fou fins a l\'ascensi\xc3\xb3 al coll de Toutes Aures quan es form\xc3\xa0 l\'escapada del dia, formada per 28 ciclistes. En tot aquest primer tram de cursa l\'estatunidenc Tejay van Garderen (BMC Racing Team) mostr\xc3\xa0 clars s\xc3\xadmptomes de debilitat, quedant despenjat en nombroses ocasions del gran grup i visitant el metge de cursa. En l\'ascensi\xc3\xb3 al coll de la Colle-Saint-Michel, Alberto Contador (Team Tinkoff-Saxo) intent\xc3\xa0 l\'aventura en solitari, per\xc3\xb2 r\xc3\xa0pidament fou neutralitzat pels home del Team Sky. Aquest atac supos\xc3\xa0 un nou despenjament de Van Garderen, que poc despr\xc3\xa9s pos\xc3\xa0 els peus a terra i abandon\xc3\xa0 la cursa. Beno\xc3\xaet Vaugrenard (FDJ.fr) fou el primer al pas per l\'esprint de B\xc3\xa8uveser (km 111) i tot seguit Simon Geschke (Giant-Alpecin) atac\xc3\xa0 i deix\xc3\xa0 enrere els seus companys d\'escapada, per iniciar l\'ascensi\xc3\xb3 al coll d\'Al\xc3\xb2s amb 1\' 10" sobre el primer perseguidor. En l\'ascensi\xc3\xb3 Geschke mantingu\xc3\xa9 la difer\xc3\xa8ncia i coron\xc3\xa0 el souvenir Henri-Desgrange amb 1 minut sobre Thibaut Pinot (FDJ.fr). En el descens Pinot pat\xc3\xad una caiguda i fou superat per Andrew Talansky i Rigoberto Ur\xc3\xa1n, per\xc3\xb2 Geschke fou capa\xc3\xa7 de mantenir una difer\xc3\xa8ncia considerable que li permet\xc3\xa9 obtenir la seva vict\xc3\xb2ria m\xc3\xa9s important com a professional._NEWLINE_Per darrere, el grup dels favorits circulava a gaireb\xc3\xa9 deu minuts en comen\xc3\xa7ar l\'ascensi\xc3\xb3 al coll d\'Al\xc3\xb2s. Tot i alguns moviments en l\'ascensi\xc3\xb3, el punt clau de l\'etapa fou en el llarg i revirat descens, quan a Contador li patin\xc3\xa0 una roda i caigu\xc3\xa9. Aix\xc3\xb2 l\'oblig\xc3\xa0 a canviar de bicicleta, que li ced\xc3\xad Peter Sagan, una bicicleta que no era de la seva mida i amb la qual va haver de fer tot el descens del coll. No fou fins al pla quan l\'equip li proporcion\xc3\xa0 la seva bicicleta de recanvi, per\xc3\xb2 aleshores ja tenia perduts m\xc3\xa9s de dos minuts respecte a Froome. Entre la resta de favorits no hi hagu\xc3\xa9 grans canvis i Alejandro Valverde pass\xc3\xa0 a ocupar la tercera posici\xc3\xb3 en la classificaci\xc3\xb3 general.'